L’invît ae Zonte regjonâl a fâ alc di sest in cont de tutele des minorancis linguistichis e in particolâr de comunitât furlane e de sô lenghe pal moment nol à ricevût une rispueste vere.
Forsit par vie che la richieste e je stade fate indenant de bande dal Comitât-Odbor-Komitaat-Comitato 482 in maniere serie e documentade? Cussì la cuistion ‘lenghe fulane’ e ven doprade in maniere avonde furbe di cualchidun de oposizion o e reste argoment di demagogjie, di dibatiments e di çavariaments in rêt.
Alore, par cui che nol veve let il post di passe cuindis dîs indaûr Lenghe furlane e Regjon: «Debora, fai una cosa di sinistra. Una cosa di civiltà. Una cosa…», vuê sul Quotidiano o sin tornâts sul argoment, cun cualchi piçul inzornament, cemût che o podês lei ancje chi disot.
LENGHE FURLANE. CHE LA REGJON E FASI ALC DI SEST, CEMÛT CHE I DOMANDE IL COMITÂT 482
Ni «forconi», ni «porconi», ni «forchettoni»
Si visaiso di Nanni Moretti, che tal film ‘Aprile’ al domandave a D’Alema: «Dì una cosa di sinistra. dì una cosa anche non di sinistra, di civiltà. Dì una cosa»? Une domande sù par jù compagne – ancje se in chest câs l’invît al è soredut a fâ e a movisi – e je chê fate ae Zonte regjonâl de bande dal Comitât-Odbor-Komitaat-Comitato 482.
Ai 25 di Novembar stâts il comitât, che al ten dongje associazions e altris entitâts espressions des comunitâts furlane, slovene e gjermaniche dal Friûl, al à presentât un document là che si marche che la gnove aministrazion regjonâl, almancul fint cumò, no à fat ancjemò nuie tal setôr de tutele des minorancis linguistichis – e in cheste suaze soredut in cont de comunitât di lenghe furlane – e che la sô azion e risulte pericolosamentri in continuitât cun chê di prime che in cinc agns e à maltratât lenghis e dirits linguistics.
In cont di chest argoment o vevin za scrit alc tal nestri blog (https://eurofurlan.wordpress.com), ma nus somee di sest tornâi parsore cumò, stant che, se nol cambie alc in chestis ultimis setemanis tra deliberazions de Zonte e Finanziarie regjonâl, chê continuitât di imobilisim e prejudizis e riscje pardabon di marcâ in maniere negative dut il 2013 e di meti une ipoteche ancje sul avignî, no dome a dam di lenghis, culture e dirits.
Cun di fat, la mancjance di une azion serie de bande de Regjon in chest setôr e je a palês une abdicazion de metude in vore de autonomie speciâl e duncje, cemût che o vin ricuardât za timp indaûr, al è di bant lamentâsi des menacis cuintri de specialitât regjonâl cuant che la stesse autonomie no ven metude in vore de bande di cui che al comande a Triest e sul Friûl.
E je une cuistion che e à une valence gjenerâl, stant che la tutele des minorancis linguistichis e tocje la valorizazion de diversitât culturâl, la garanzie di dirits di fonde e la metude in vore di une strategjie di disvilup sociâl, economic e politic che e je inovative, sostignibile e democratiche. Ma propit par chest e à une impuartance inmò plui grande par cui che al è al guvier dal Friûl-VJ, massime se si declare democratic e progressist.
Il Comitât-Odbor-Komitaat-Comitato 482, in maniere serie, concrete e documentade, al denuncie l’imobilisim de Regjon, ma soredut al mostre la prospetive positive de metude adun di un sisteme scolastic plurilengâl e di cualitât e al marche che chê dai tais e de mancjance di strategjie in chest setôr e je une politiche suicide. In struc, al domande ae politiche di fâ politiche pardabon: di lavorâ pe ‘polis’, pe int, pai dirits di ducj.
Rispuindi a chê domande al vûl dî sielzi, cjapâ decisions di sest e fâ cressi la cuote dal belanç regjonâl pe lenghe furlane di chel vergognôs 0,02 % di cumò. Al è alc che, in chel stes, al è facil e complicât. Ma soredut al è alc che al covente fat.
O vino di pensâ che si puedi sielzi dome tra «forconi», «porconi» e «forchettoni»?
EURO FURLAN
eurofurlan@gmail.com
13/12/2013
fur_Latn fur_Latn fur_Latn fur_Latn fij_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk